b'\n_START_ARTICLE_\nH\xc3\xa4m\xc3\xa4h\xc3\xa4kinverkko\n_START_PARAGRAPH_\nH\xc3\xa4m\xc3\xa4h\xc3\xa4kinverkko on h\xc3\xa4m\xc3\xa4h\xc3\xa4kin kutoma pyyntiverkko, joka tehd\xc3\xa4\xc3\xa4n kehruurauhasten tuottamasta seittirihmasta. H\xc3\xa4m\xc3\xa4h\xc3\xa4kki aloittaa verkon valmistuksen hakeutumalla sopivaan paikkaan, jossa se aloittaa seittiaineen erityksen. Seittilanka kulkee ilmavirran mukana, ja kun se tarttuu johonkin, h\xc3\xa4m\xc3\xa4h\xc3\xa4kki kiinnitt\xc3\xa4\xc3\xa4 seitin toisen p\xc3\xa4\xc3\xa4n istumapaikallensa. Sen j\xc3\xa4lkeen h\xc3\xa4m\xc3\xa4h\xc3\xa4kki vahvistaa seitti\xc3\xa4 kulkemalla sit\xc3\xa4 edestakaisin. Langan puoliv\xc3\xa4list\xc3\xa4 se pudottautuu kiinte\xc3\xa4lle alustalle, jolloin se on muodostanut verkosta loivan y-kirjaimen muotoisen alun. H\xc3\xa4m\xc3\xa4h\xc3\xa4kki palaa verkon keskipisteeseen, josta se kutoo s\xc3\xa4delankoja ja spiraalinmuotoisen pyydystysseitin. Lopuksi se tekee h\xc3\xa4lytyslangan, joka kiristyy kun saalis takertuu verkkoon._NEWLINE_Vahvimpiin verkkoihin voi hy\xc3\xb6nteisten lis\xc3\xa4ksi tarttua pikkulintuja ja lepakoita. Kosteus pilaa nopeasti verkon tahmeuden, ja useat h\xc3\xa4m\xc3\xa4h\xc3\xa4kit kutovat joka p\xc3\xa4iv\xc3\xa4 uuden verkon. H\xc3\xa4m\xc3\xa4h\xc3\xa4kki voi sy\xc3\xb6d\xc3\xa4 vanhan verkkonsa ja k\xc3\xa4ytt\xc3\xa4\xc3\xa4 siit\xc3\xa4 saamansa aminohapot uuden verkon rakentamiseen. _NEWLINE_Suurimmat h\xc3\xa4m\xc3\xa4h\xc3\xa4kinverkot ovat useiden neli\xc3\xb6metrien kokoisia. Madagaskarissa el\xc3\xa4v\xc3\xa4 Caerostris darwini -h\xc3\xa4m\xc3\xa4h\xc3\xa4kki kutoo verkkoja, joiden halkaisija voi olla 25 metri\xc3\xa4.'